**În memoria părinților mei: Irina și George**

*Andone Georgeta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cât de frumos era acasă,

Copil fiind în satul meu.

Chiar de munceam și-o zi întreagă;

Nimic nu mi se părea greu.

Aveam o mamă, aveam un tată,

Aveam și frați, aveam surori;

Cât de frumoasă era viața,

Când eram toți de sărbători.

Când tata struna de vioară,

Lângă obraz și-o așeza,

Iar eu cu glasu-mi de copilă

Cântam un cântec ce-mi plăcea.

Iar mama, seara-n încăpere

Ne aduna pe lângă ea,

Spunându-ne povești frumoase

Și-apoi în cântec ne culca.

Azi, de mă duc în sat la mine,

Părinții mei s-au dus demult.

Nu mai cântăm ca alta dată,

Ci stăm tăcuți lâng-un mormânt.

Din casă nu mai sună glasuri

De veselie și cântări,

Ci ne uităm la "țărna" neagră

Și tot aprindem lumânări.

Și-oricât aș plânge și cu lacrimi,

M-aș tot ruga la Dumnezeu,

Nimic nu se mai poate face,

Decât să-i port în gândul meu.